Limbažos

**Paskaidrojuma raksts**

**2016.gada 25.februāra saistošajiem noteikumiem Nr.11**

**„Grozījums Limbažu novada pašvaldības 2014.gada 27.februāra**

**saistošajos noteikumos Nr.10 „Par Limbažu novada pašvaldības līdzfinansējuma apjomu**

**un tā piešķiršanas kārtību daudzdzīvokļu dzīvojamo māju piesaistīto zemesgabalu**

**labiekārtošanai un dzīvojamo māju renovācijai””**

|  |  |
| --- | --- |
| 1. Nepieciešamības pamatojums | Saskaņā ar likuma „Par palīdzību dzīvokļa jautājumu risināšanā” 27.²panta otrās daļas 2., 3., 4. un 5.punktu un piekto daļu, pašvaldība var sniegt palīdzību dzīvojamās mājas īpašniekam (īpašniekiem) vai dzīvokļu īpašniekiem, piešķirot finansējumu:  - dzīvojamās mājas renovācijai, ja tās tehniskais stāvoklis normatīvajos aktos noteiktajā kārtībā atzīts par bīstamu cilvēku dzīvībai vai veselībai;  - tādas dzīvojamās mājas renovācijai, kurā jālikvidē terora akta, avārijas, stihiskas nelaimes vai citas katastrofas sekas;  - energoefektivitātes pasākumu veikšanai dzīvojamā mājā;  - dzīvojamai mājai piesaistītā zemesgabala labiekārtošanai.  Kārtību, kādā tiek sniegta minētā palīdzība, un palīdzības apmēru nosaka pašvaldība savos saistošajos noteikumos. Sniedzot šā panta otrajā daļā noteikto palīdzību, pašvaldība ievēro komercdarbības atbalsta kontroli regulējošos normatīvos aktus. |
| 2. Īss satura izklāsts | Izstrādātie saistošie noteikumi paredz nodrošināt lielāku pašvaldības līdzfinansējumu dzīvojamo māju jumtu renovācijām un siltumapgādes sistēmu projektēšanai. |
| 3. Saistošo noteikumu iespējamā ietekme uz pašvaldības budžetu | Ik gadu pašvaldības budžetā tiks paredzēta konkrēta summa. Budžeta plānošana notiks atkarībā no māju īpašnieku un apsaimniekotāju aktivitātes izvērtējuma un budžeta iespējām. |
| 4. Saistošo noteikumu iespējamā ietekme uz uzņēmējdarbības vidi pašvaldības teritorijā | Iespējams pieprasījums ēku renovācijas darbu veikšanai un projektu izstrādei. |
| 5. Saistošo noteikumu iespējamā ietekme uz administratīvajām procedūrām | Procedūras netiek mainītas, projektus izvērtēs iepirkumu komisija 1 mēneša laikā no iesnieguma saņemšanas brīža. |
| 6. Informācija par konsultācijām ar privātpersonām saistībā ar saistošajiem noteikumiem | Konsultācijas notikušas ar vairākiem ēku apsaimniekotājiem. |

Limbažu novada pašvaldības

Domes priekšsēdētājs D.Zemmers

**SAISTOŠIE NOTEIKUMI**

Limbažos

2016.gada 25.februārī Nr.11

**APSTIPRINĀTI**

ar Limbažu novada domes

25.02.2016. sēdeslēmumu

(protokols Nr.5, 34.§)

**Grozījums Limbažu novada pašvaldības 2014.gada 27.februāra saistošajos noteikumos Nr.10 „Par Limbažu novada pašvaldības līdzfinansējuma apjomu un tā piešķiršanas kārtību daudzdzīvokļu dzīvojamo māju piesaistīto zemesgabalu labiekārtošanai un dzīvojamo māju renovācijai”**

*Izdoti saskaņā ar likuma „Par palīdzību dzīvokļa*

*jautājumu risināšanā” 27.²panta piekto daļu*

1. Izdarīt Limbažu novada 2014.gada 27.februāra saistošajos noteikumos Nr.10 „Par Limbažu novada pašvaldības līdzfinansējuma apjomu un tā piešķiršanas kārtību daudzdzīvokļu dzīvojamo māju piesaistīto zemesgabalu labiekārtošanai un dzīvojamo māju renovācijai” (turpmāk – noteikumi) grozījumu un izteikt noteikumu 10.punktu šādā redakcijā:

„10. Pašvaldības līdzfinansējuma kopējais apjoms vienas dzīvojamās mājas renovācijai nepārsniedz 5000 EUR. Ja mājas, tās daļas vai atsevišķu tehnisko ierīču tehniskais stāvoklis noteiktajā kārtībā atzīts par tehniski neatbilstošu, tiek piešķirts šādām aktivitātēm:

10.1. siltumapgādes sistēmas projekta izstrādei – līdz 2500 EUR;

10.2. pārējo projektu izstrādei – 50 % no projekta kopējām atbalstāmajām izmaksām, bet ne vairāk kā 150 EUR;

10.3. dzīvojamās mājas jumta nomaiņas vai renovācijas darbiem – 50 % no projekta kopējām atbalstāmajām izmaksām, bet ne vairāk kā 5000 EUR;

10.4. pārējiem dzīvojamās mājas renovācijas darbiem – 50 % no projekta kopējām atbalstāmajām izmaksām, bet ne vairāk kā 2000 EUR;

10.5. ārkārtas situācijas novēršanai Pašvaldības dome var pieņemt atsevišķu lēmumu par līdzfinansējuma piešķiršanu un tā apjomu.”.

1. Noteikumi stājas spēkā pēc to publicēšanas informatīvajā izdevumā „Limbažu Novada Ziņas”.

Limbažu novada pašvaldības

Domes priekšsēdētājs D.Zemmers